NOK ประกาศแจกตั๋วฟรีหลังระบบล่มทุกเที่ยวบินดีเลย์
NOK ประกาศแจกตั๋วฟรีหลังระบบล่ม-ทุกเที่ยวบินดีเลย์
13 ส.ค. 2558

นายพาที สารสิน ประธานเจ้าหน้าที่บริหาร สายการบินนกแอร์ สายการบินในบริษัท สายการบินนกแอร์ จำกัด (มหาชน) หรือ NOK ได้โพสต์ภาพและข้อความผ่านโซเชียลอินสตาแกรมวานนี้ (12 ส.ค.) เมื่อเวลา 18.21 น. อินสตาแกรม @patee122 ของนายพาที สารสิน ว่า
 “สำหรับผู้โดยสารที่บินไปกับนกแอร์วันนี้ผมจะมอบตั๋วฟรีให้คนละ 1 ใบไปไหนก็ได้เวลาไหนก็ได้ ทางทีมงานจะรีบประสานไปเร็วที่สุดครับ ต้องขออภัยอีกครั้ง #nokair”
ก่อนหน้านี้ระบบเช็กอินของสายการบินนกแอร์ล่มตั้งแต่ช่วงเช้าเวลา 05.00 น.ของวันที่ 12 ส.ค. ทำให้ทุกเที่ยวบินต้องดีเลย์ออกไป ผู้โดยสารแออัดยัดเยียดที่ดอนเมือง บางส่วนเริ่มโวยและขอเงินคืน แต่ทางสายการบินปฏิเสธให้รอต่อไป
กระทั่งสายการบินนกแอร์สามารถแก้ปัญหาได้เมื่อเวลา 08.30 น. แต่ส่งผลกระทบทำให้ทุกเที่ยวบินต้องล่าช้าออกไป เนื่องจากมีผู้โดยสารตกค้างจำนวนมาก ขณะที่ผู้โดยสารต่างออกมาเรียกร้องให้สายการบินรับผิดชอบกับเหตุการณ์ที่เกิดขึ้น นอกจากการให้คูปองอาหารมูลค่า 100 บาท หรือการแจกของว่าง